khistorydata/jeongjo-sjw-relations huggingface dataset:
정조 0년
左承旨蔡弘履疏曰。伏以。天之於人。君之於臣。覆庇同也。恩愛均也。故有叩必感。有救必應。若中有所懷。而嚴畏不發。則是在下自阻。以負典成之洪造也。臣幼而失怙。子母爲命。而稍長。臣母自湖鄕。携臣入京。不以愛蔽。勉令從學。秪爲臣成立計耳。如臣稚鹵。濫叨科第者。莫非臣母提誨之力。噫。人於其母。誰無顧復之恩。而豈有如臣之於臣母者哉。今臣之出入榮塗。已過十年。而臣母望耋之齡。猶未得一日之養。且臣母。宿嬰奇疾。到老轉痼。尋常床席。寧日絶稀。臣以終鮮之身。顧影孑然。況家貧而謀生計拙。寒暑朝晡。皆臣母拮据之勞。而臣居無以供甘旨。病無以效刀圭。曾不能如夏畦市井之人。猶得自效於負米力葵之職。讀李密陳情之表。怵焉心動。誦毛義奉檄之語。赧然面汗。區區平素之願。惟在於丐一縣。以遂便養之計矣。今當一初淸明之會。如臣無似。過義拂拭。久玷於近密之班。於分已踰。於榮已極。其所愛戴之誠。夫豈有遠離軒陛。自占便宜之心。而風樹之喩。昔人所悲。烏鳥之情。聖主所矜。玆暴危懇。仰瀆崇聽。伏乞天地父母。亟垂諒察。特命選部。畀臣一小邑。菽水藥餌。庶得以及時。而臣雖不閒吏事。亦當殫竭誠力於簿書期會之間。以爲一半分報效之道。惟聖明。憐其愚悃。赦其僭妄焉。答曰。省疏具悉。疏辭下該曹稟處。
정조 0년
吏曹判書李徽之疏曰。伏以。臣伏奉聖旨。以臣爲吏曹判書。臣聞命惝慌。精爽飛越。臣於今夏。濫叨是職。揆分量力。實多僨車之憂。而畏義感恩。未遂循墻之忱。僶勉一謝。瘡疣百出。孽旣自作。人言可怕。倘非我聖上至仁至明。察臣之本心。憐臣之危縱。則臣安得保有今日。復廁周行也哉。臣之毛髮頂踵。罔非聖上攸賜。圖報之誠。惟期死生。以之而追念往事。毛骨俱悚。傷弓之鳥。見典枝而驚。經蒐之獸。聞虛聲而懼。顧臣情跡。可謂窮且慼矣。倘使臣初不出脚於睢盱之腸。則人之爲言。豈至於此極耶。今若徒恃恩寵。復踵前轍。以臣昏迷之性。能免僨誤之科者。必無幸矣。殿下雖欲曲垂生成之澤。亦安可每每俯恕乎。爲臣之計。莫若自劃於銓地。庶幾少補其前過。咫尺之守。自矢已久。且當一初淸明之政。銓家之激揚。最爲急務。而臣本迂拙。杜門蟄伏。罕與人接。面陽背陰之類。外飭內僞之輩。莫能一一的知。遽當取舍。錘銖難辨。注擬之間。或有所誤。情外之論。吁亦可畏。百爾思量。實無趨承之路。寧受違逋之罪。不忍復蹈危機。玆敢披陳肝膈之懇。仰瀆崇嚴之聽。伏乞天地父母。俯垂哀憐。亟許遞改。以重公器。以安私分。不勝幸甚。答曰。省疏具悉。向者事。卿豈有他。只是一時忩遽之致。今何過引至此。復授于卿。意亦在焉。卿其勿辭。卽爲開政。
정조 0년
丙申十一月十八日巳時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。特進官抄啓中。多有罷散在外。故無故者。只權噵宋文載趙㻐三人。而權噵宋文載則皆有實𧏮。趙㻐則謂有情勢。亦不入來。故今日晝講。無入參者。何以爲之乎。上命書傳敎曰。以特進官之不備。其將停講乎。無故人中。卽爲申飭。使之入來後。詣閤連爲催促。上曰。藥房都提調提調入侍。出榻敎都提調鄭存謙。提調徐命善進前。存謙等曰。日間聖體。若何。上曰。一樣矣。存謙等曰。王大妃殿氣候。何如。上曰。一樣矣。存謙等曰。惠慶宮氣候。何如。上曰。一樣矣。存謙曰。永眞丹進御後。尙未診候。今日令醫官入診。似好矣。上曰。置之。存謙曰。臣仰瞻天顔。則玉色頗豐潤。下情不勝欣幸矣。上曰。近日則飮食比前稍勝矣。命善曰。此是永眞丹效矣。上出內藏日記。命國榮讀。仍命存謙命善就見國榮讀訖。上曰。予之所經歷者。豈往牒之所有哉。存謙曰。終古凶逆何限。而豈有如此之窮鄕極惡者乎。宮闈事祕。外人不知。故臣等亦未能詳知矣。今伏見首尾事實。不覺骨戰而膽掉矣。命善曰。宮闈間危迫之機。若是凶獰。而外廷之臣。其何以盡知乎。若非先大王慈覆之德。兩宮僚保護之功。不知宗社稅駕何地。思之及此。毛骨俱悚矣。上曰。卿言是矣。而若論其扶社之功。則卿亦不讓於人矣。國榮曰。宮僚之竭心保護。雖是職分內事也。而至如提調之不顧死生。挺身抗疏。果難矣。上曰。然矣。存謙曰。啓覆不遠。刑曹首堂。不可不參。而姑未差出。何以爲之乎。上命書傳敎曰。政官牌招開政。命退去。諸臣以次出。
정조 0년
丙申十一月十八日午時。上詣孝明殿。晝茶禮親奠入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。以次侍立。上具衰服。自齋室。詣孝明殿。行晝茶禮。儀注上同上行禮訖。還入齋室。諸臣以次退出。
정조 0년
丙申十一月十八日午時。上御尊賢閣。左副承旨入侍時。左副承旨金鍾秀。假注書李兢淵。記注官金鳳顯卜台鎭。以次進伏訖。上曰。予於在邸時。常爲日記。而近年以來。爲凶徒之所困。飽經艱苦之事。屢當危險之狀。亦有所略記者。見此則可以知予之所經歷矣。仍命挾侍。出傳日記。鍾秀承命進讀。上曰。自古戚里之變。凶逆之謀。何限。而豈有如此奇奇怪怪之事。而予之所經歷者。雖求之往牒。亦豈有可比者乎。鍾秀泣曰。臣等猶不知凶逆之至於此極矣。今伏見日記。其所表裏醞釀。譸張幻惑。無所不至。追念當時之事。不覺心寒膽掉矣。上曰。凶徒之無端疑懼。或誘而脅之。或危而逼之。終至於禍機漸急。必欲先除宮僚謀害予躬之境者。至今思之。餘懍尙存矣。鍾秀曰。釁起戚里。禍煽宮省。故擧世之人。皆不知凶逆之至於此境矣。上曰。見此日記。則擧世之人。庶知其顚末。而此不過錄置事實者。故字句之間。或不無語意未暢處。且在於暗草。故近始謄出。而亦多誤書處。略加校正。然後可以頒示矣。上曰。右承旨入侍。賤臣承命召入。右承旨鄭民始進前。上曰。日記謄本。多有訛誤處。與左副考準點改。可也。民始鍾秀承命考準。上曰。投書之凶慘。亦有甚於虎龍之變矣。鍾秀曰。此亦往牒所無之變怪也。上曰。當此之時。若非先大王日月之明。諸宮僚保護之功。豈有今日乎。民始曰。此實皇天祖宗陰騭之力也。上曰。右承旨左副承旨今日爲省記。賤臣承命出傳。上曰。考改處甚多。有難一時盡爲矣。仍命退。諸臣以次出。
정조 0년
丙申十一月十八日初更三點。上御尊賢閣。坐直承旨玉堂上下番。同爲入侍時。同副承旨李普溫。假注書李兢淵。記注官金鳳顯卜台鎭。校理李在學。副校理李獻慶。以次進伏訖。上曰。判義禁承牌乎。普溫曰。俄者牌不進矣。上命書傳敎曰。判義禁蔡濟恭。更爲牌招。放未放啓本。卽爲回啓。上曰。兩儒臣皆能爲陳戒之疏。良庸嘉尙。仍謂獻慶曰。性理大全封建卷持入。上曰。工曹參判入侍。工曹參判金鍾秀進前。上曰。今者陞擢。可謂晩矣。予之期望於卿者。實不淺尠。卿須盡心於國事也。鍾秀曰。本以無似。猥蒙寵擢。惶感之極。不知所達矣。上曰。國家之孤危。莫如今日。在廷之臣。固宜同心戮力。捍衛王室。而銓曹之檢擬。多及於賊邊之人。不少難愼。良可慨也。鍾秀曰。逆徒雖已懲治。安知無餘孽之伺釁者乎。今日先務。惟在於朝廷之擧措得宜矣。普溫曰。內修外攘。不可偏廢。而諴小民爲祈永命之本矣。上曰。爲治之要。莫過於奠安民生。各使樂業。然後可以敎孝悌忠信禮義廉恥之道矣。然而予之寡昧。旣無實惠之下究。廟堂之上。惟以玩愒爲事。是可悶矣。獻慶持性理大全進前。上命在學讀奏。仍講論封建得失訖。上命書傳敎曰。咸鏡江原道年事。不免告歉。其所接濟之方。固當靡所不用其極。兩道尤甚邑當年條新舊還。合有停退之道。而似有差早之慮。令備局明日考例草記。又命書傳敎曰。設置象譯。乃所以通不通之言語也。以今番全羅水營事言之。名以譯官。不解漢語。以致書問之擧。況許多漂泊彼國之人。水陸路間回程之問情。亦以譯舌之未瑩。尙今稽滯。貽笑外國。莫此爲甚。然則設置譯院。將焉用哉。當該譯官。令本院刊汰。當初差送。大是不職。當該堂上。自政院査出問啓。命退。諸臣以次退出。
정조 0년
行都承旨洪國榮藥院直。左承旨金鍾秀未肅拜。右承旨蔡弘履坐。左副承旨鄭民始坐直。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
鄭民始啓曰。明日常參經筵。取稟。傳曰。常參。
정조 0년
傳于李普溫曰。明日常參時刻。以辰初二刻爲之。
정조 0년
傳于蔡弘履曰。右承旨與摠戎使入侍。
정조 0년
傳于金鍾秀曰。騎馬六匹立之。宣傳官二員待令。
정조 0년
金鍾秀啓曰。密符親納例也。而前守禦使朴宗德。使偏裨。替納密符。事體未安。推考。何如。傳曰。允。
정조 0년
備邊司薦望。以洪國榮爲守禦使。
정조 0년
傳于鄭民始曰。新除授守禦使洪國榮。卽爲牌招。傳授密符。
정조 0년
有政。吏批。判書李徽之進。參判權噵牌不進。參議兪彦鎬呈辭在外。承旨李普溫進。以李秉模爲校理。李敬養爲副校理。沈有鎭爲修撰。李在簡爲兵曹參判。蔡濟恭爲知經筵。李世聞爲監察。都承旨洪國榮今加嘉善加資事承傳。侍直金致萬贈吏曹例兼。工曹參判金鍾秀考。
정조 0년
兵批。判書洪樂性病。參判李在簡未肅拜。參議宋鍈入直進。參知柳焵病。副司直單成天柱。以尹尙東申大偀洪志浩爲副司果。
정조 0년
傳于李普溫曰。承旨前望單子入之。金鍾秀落點。
정조 0년
以禁衛營習陣頉單子。傳于李普溫曰。再明日爲之。
정조 0년
統制使狀啓。生靑魚尙未捉得封進。惶恐待罪事。傳于李普溫曰。勿待罪事。回諭。
정조 0년
傳于鄭民始曰。兵房承旨。與玉堂入侍。
정조 0년
以校理李秉模。副校理李敬養。修撰沈有鎭牌不進罷職傳旨。傳于李普溫曰。只推。更爲牌招。入直牌去來勿爲呼望。
정조 0년
李普溫啓曰。明日常參。六曹長官當爲進參。而戶曹判書鄭弘淳病不進。刑曹判書尹東暹未肅拜。竝待開門牌招。以爲進參之地。何如。傳曰。允。
정조 0년
李普溫。以備邊司言啓曰。咸鏡江原兩道尤甚邑當年條新舊還停退事。有令備局草記之命矣。兩道穡事。最爲告歉。故諸道舊還分排時定奪。筵中初不擧論。今無停退之可言。至於新還。因兩道道臣分等狀請。以相當穀。分三等已許代捧。而春後接濟之道。專係歲前之捧糴。從前停退之令。每在臘月。今朔停糴。雖或差早。今以宵旰憂勤之念。特軫蔀屋催科之苦。兩道尤甚邑未及納之新還。雖下停捧之特旨。若其可捧者捧。可停者停。對揚德意。民蒙實惠之道。兩道道臣守令。必當區別奉行。惟在處分。此意。敢啓。傳曰。知道。明日大臣入侍時。稟處。
정조 0년
李普溫。以弘文館言啓曰。新除授修撰李儒慶。時在京畿仁川地。經筵入番事緊。請斯速乘馹上來事。下諭。傳曰。依啓。
정조 0년
金鍾秀。以兵曹言啓曰。訓鍊院正李潤彬。與本院都正李邦一父子。竝據一院。法典雖無相避。其在私義。有所難安。且潤彬。身病猝劇。時月之內。差復無期。呈狀乞遞。情病旣如是。則不可强令察任。今姑改差。何如。傳曰。允。亞將閫帥之乏人。專由於訓鍊正之通雜糅之致。今番爲官擇人事。分付。
정조 0년
李普溫。以兵曹言啓曰。今十一月二十日。文臣朔試射日次。而試官望擬入受點矣。常參有命。不得爲之之意。敢啓。傳曰。知道。
정조 0년
李普溫。以訓鍊都監言啓曰。曹溪洞近處。小虎一頭。獵捉封進之意。敢啓。傳曰。知道。
정조 0년
鄭民始。以義禁府言啓曰。朴宗岳竄逐事。承傳啓下矣。朴宗岳慶尙道機張縣竄逐而以承傳內辭意。具罪目依例發遣府書吏。押送配所。何如。傳曰。允。
정조 0년
工曹參判金鍾秀疏曰。伏以臣昨於喉院直中。忽伏奉工官擢授之命。臣惝怳震駴。誠莫知置此身於何地也。半夜禁中。坐違召牌。諒非護己。而畢竟入侍有命。逃遁不得。遂不免謝恩登對。自顧多恧。人謂臣何。噫。臣本至愚極陋。百無一能。而乃聖上起臣於萬死之餘。授臣以近密之職。眷顧隆渥。恩言鄭重。臣惶恐感激。不知死所。顧臣區區情私。夫豈有離親從宦之望。而戀係遲徊。不敢遽爾告去者。只欲依日月之耿光。效犬馬之微勞。以少見臣銘鏤之寸衷而已。豈意非常之恩。猥加不肖之身。將使窮命眇福。又速過溢之菑耶。二品之秩。號爲命德。簡選之難。從古則然。況今我殿下始初淸明。一涉一黜。八方屬目。而罔功之擢。誤及於臣。其爲淆官方而駭聽聞。非細故也。且伏念中批除官。本非昭代美事。庶官尙然。況於卿班乎。仰惟新服之政。尤合於此等處愼始。以臣之受恩如天。縱未效毫末之報。尙何忍緣臣之故。上累聖明哉。已受而辭。雖自傷其廉愧。旣刻旋銷。固無損於聖德。慈敢披瀝肝血。干瀆宸嚴。伏乞聖明。亟命收還臣新授職秩。俾公器重而私分安焉。臣無任悸恐祈懇之至。謹昧死以聞。答曰。省疏具悉。特擢亞卿。意實不淺。予亦知中批之難愼。而苟協物情。與銓注何間。卿其勿辭察任。
정조 0년
兵曹判書洪樂性疏曰。伏以臣於見職。豈有一分堪承之望。而祗緣感激恩數。嚴畏義分。冒膺行政者。亦已月矣。瘡疣百出。醜拙畢露。憒憒之狀。臣亦自知。人將謂何。日前摠管之出望也。忙急所致。只憑官案。循例擬入矣。及伏見前吏曹判書李重祜處分傳敎。於是乎臣之昏謬疎率。不能致力於堤防激揚之罪。尤無所逃。惶懍之極。措躬無地。玆敢冒入文字。仰瀆崇嚴。伏乞聖明。亟削臣職。以幸國事。以安私分焉。答曰。省疏具悉。不但與實職有異。勿論吏兵判。亦不但銓官之過。於銓官何在。卿其勿辭行公。
정조 0년
敎南漢山城守禦使洪國榮書。王若曰。休惟亦恤。閔遭家之艱難。安不忘危。仗同德之扞衛。誠欲得君之重。於乎此何等時。惟卿。玉潤金精。淵停嶽峙。忠貞志操之較。秋霜烈日。本乎天姿。胸襟氣宇之挹。朗月和風。廓其地步。至如皇猷黼黻。亦有餘事文章。自蘭臺秉筆之辰。先王稱其吉士。建銅闈撗經之日。寡人許以良朋。范淳夫之在經筵。奚但講說可聽。汲長儒之數直諫。所貴有懷必陳。頃當貳極之孤危。寔賴一介之扶護。賊窟之根柢已固。嗟左據而右盤。冑筵之羽翼將除。矧內煽而外動。引濟王瓊崖之說而浮言罔極。斥夷簡瑤華之罪而危衷孰知。射日陰謀。忍言梁刺客之出没。擎天苦節。反比唐叔文之顚癡。肆中夜披腹之言。俾乞養而遠禍。顧白日剖心之志。奈矢死而靡他。居則見忘寢與衣。繄惟以一人故。入而勉動心忍性。至今佩四字符。聽政之大計方成。幾痛群凶之交遏。叫閽之尺疏將辦。只許九蒼之照臨。幸賴邦運之靈長。終見醜類之殄滅。儻非卿一乃心之力。豈有予保今日之安。惟靑丘磐之基。庶千億之永奠。雖丹書鐵卷之貺。詎萬一之足酬。謙抑之雅志是循。屢闕償勞之典。憂危之國勢未靖。宜藉仗戎之權。漢留侯之玉貌淸修。固知坐廊廟之器。寇平仲之黑頭宰相。自在壯鎖鑰之謨。藥院銀臺。非不在公夙夜。金壇玉節。尤貴作王藩屛。眷玆南漢一城。實爲海東三輔。繭絲保障。殆類趙氏晉陽。襟帶山河。素稱金湯天府。開營擁豼貅之士。不獨緩急之折衝。在朝按龍虎之鞱。可作昇平之宿衛。顧今意注安危之際。政須功存社稷之人。玆授卿以云云。卿其祗服寵章。勉回巽志。中權之威略自裕。毋懷任重之憂。旁伺之釁孽尙多。須思坐鎭之策。身居嘗藥之地。寧容造次之暫離。掌運撤桑之謨。可想禁密之增肅。於戲。戚畹之凶逆相續。予將恃誰。戎垣之節制申嚴。卿宜效力。緬昨歲之此日。言之亦驚。服鞱晦之良規。俾也可忘。故玆敎示。想宜知悉。知製敎李秉模製進
정조 0년
丙申十一月十九日申時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上命書傳敎曰。玉堂多窠。政官牌招開政。逐日開講之時。經幄之任。不可不擇。各別擇擬。待下批竝卽牌招察任。又命書傳敎曰。就理騎堂改差與摠管未差之代。今日政差出。又命書傳敎曰。朝聞司譯院事。非堂上之事。卽是謬例云。査問之命。置之。又命書傳敎曰。此時將兵之任。不宜暫曠。守禦使望。卽爲擬入。正三品中加望事。分付備局。命退去。諸臣以次出。
정조 0년
丙申十一月十九日酉時。上御尊賢閣。坐直承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。摠戎使入侍。摠戎使徐命善進前問候訖。上曰。新除守禦使。何如。命善曰。此人此任。亦已晩矣。上曰。果如卿言矣。加資之當爲而不爲者。固已累矣。而此時將任。亦不可不擇。故不得已有此陞擢之擧矣。命書傳敎曰。正三品守禦使。以都承旨兼帶。則例有自備局草記陞資。何必草記。今日政加資下批事。分付銓曹。上曰。守禦使方在何處乎。命善曰。俄承除拜之命。卽爲出去矣。上命民始。讀奏政望落點訖。民始讀奏守禦使牌不進傳旨。上命書傳敎曰。觀今國勢。在古亦有此等時否。戚里。卽所謂王室之藩屛。而今也反是。爲國家之寇賊。則已無藩屛之可言。而又從以亘古所無之凶逆輩。出於戚聯。王室之人。言念國勢。非不孤危。而又有大於此者。凶徒逆黨。屢倍於辛壬。而顧今日之宮中。視先朝初服時。予躬之孤危。國勢之岌嶪。果何如哉。逆豎雖曰。鋤治黨與。非肘腋之親。則巨室大族也。盤根蒂固。猝難變化。駭機危謀。猶未消釋。至于近日鳴冤反案之爻象。而其所憂危。非時羸豕之漸也。予每欲於知申進秩。而委之以將任者久矣。而尙今遲延者。卽以體諒知申之誠也。夏秋以來。文字之役。將任之望。備堂之奏。山陵之行。追崇之時。上諡之日。以至慈候直宿之勞。可以資而不資者。凡爲七次矣。固知違於格例。近於私意。而誠以知申肝膈之懇。不欲强迫也。近始思之。體諒小事也。當今國勢。以心腹委寄之臣。不畀之以衛護之任。則何鎭危疑而捍王室也。今日加望。卽予思之又思者也。雖以知申。若知予意。則分義道理。決不敢以新擢。而不念國家之安危。其所違牌。實非所知於知申。前此屢次曲諒。反屬閑漫。守禦使洪國榮。從重推考。更卽牌招。傳授密符。上曰。守禦使牌去來催促。賤臣承命出。以再牌不進之意。還入仰達。上命書傳敎曰。一違猶不敢。況再違乎。分義道理。俱涉未安。守禦使洪國榮。從重推考。更爲牌招。又命書曰。新除授承旨金鍾秀。卽爲牌招察任。民始讀奏守禦使三牌不進傳旨。上命書傳敎曰。此何分義。此何道理。況以直宿之副提調。夜漏已深。又此違牌。至於四牌。其在事體。焉敢若此。知申若思體國之義。尤焉敢違牌。守禦使洪國榮。從重推考。更爲牌招。夜已深矣。牌去來自政院另加申飭。上曰。行左承旨金鍾秀。更爲牌招。出榻敎上曰。守禦使承牌與否牌入。賤臣承命出。以承牌入來之意。仰達。上曰。入侍守禦使洪國榮進前。上曰。俄者傳敎。已悉予意。而卿之辭遜。一何過也。卿之宜資而不資者。前後七次。而曲循卿懇。尙今遲延矣。卿亦試思之。方今國勢之岌嶪。予躬之孤危。其豈先朝初年之比乎。戚里之爲藩屛者。變爲寇賊。巨室之共休戚者。化爲凶逆。而養賊之類。已生翻案之計。以此觀之。則不知何樣禍機。伏在何處。思之及此。豈不懍然而寒心乎。獨坐宮中。其所倚仗者。惟卿一人。則今此將兵之任。不屬之卿。而屬之誰耶。卿若念國家之孤危。思王室之捍衛。宜不爲辭免之計也。國榮曰。聖意所在。臣豈不知。而年紀尙淺。才識且少。曾所踐歷。已極濫竽。況此卿宰之秩。戎垣之任。尤豈有一分堪承之望哉。屢違召命。實非例讓。而今承聖敎。誨責備至。臣誠惶感。不知所達矣。上曰。卿旣在保護之地。又兼捍衛之責。心庸欣幸。命退。諸臣以次出。
정조 0년
行都承旨洪國榮藥院直。行左承旨金鍾秀坐直。右承旨蔡弘履坐。左副承旨鄭民始坐直。右副承旨徐有防坐。同副承旨李鎭衡坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
上在慶熙宮。只常參。停經筵。
정조 0년
李鎭衡啓曰。明日常參經筵。取稟。傳曰。停。
정조 0년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親臨常參相値。不得爲之之意。敢啓。傳曰。知道。
정조 0년
傳于鄭民始曰。摠戎使留待。
정조 0년
傳于鄭民始曰。左副承旨與摠戎使入侍。
정조 0년
傳于金鍾秀曰。載寧郡守今日政差出。
정조 0년
傳于金鍾秀曰。瑞興府使今日政差出。
정조 0년
有政。吏批。判書李徽之進。參判未差。參議兪彦鎬呈辭在外。左副承旨鄭民始進。以具善復爲刑曹判書。吳載純爲工曹參判。李迪輔爲宗簿正。沈原之爲平市主簿。洪國榮爲觀象監提調。柳鎭豊爲河東府使。柳義養爲江陵府使。鄭志儉爲禮曹佐郞。許𣷯爲昌城府使。徐命敏爲瑞興府使。李憲儒爲載寧郡守。
정조 0년
兵批。判書洪樂性進。參判李在簡病。參議宋鍈入直進。參知柳焵病。左副承旨鄭民始進。以李世澤爲同知。吳載純爲副摠管。李鎭翼爲副摠管。具以謙爲宣傳官。尹得逵爲羽林將。吳載衡爲兼司僕將。林永老爲五衛將。曺遠振金憙爲文兼。李邦一爲京畿水使。李基采爲黃海兵虞候。副司直單尹東暹。副護軍單趙尙鎭。
정조 0년
吏曹口傳政事。洪元燮爲載寧郡守。
정조 0년
兵曹口傳政事。副司直單吳載純。
정조 0년
兵曹口傳政事。李敬懋爲禁軍別將。
정조 0년
傳于鄭民始曰。坐直承旨竝入侍。
정조 0년
承旨前望單子。以李鎭衡落點。
정조 0년
傳于鄭民始曰。新除授承旨李鎭衡。牌招察任。
정조 0년
傳于鄭民始曰。承旨房仍。
정조 0년
蔡弘履。以吏曹言啓曰。新除授昌城都護府使權䎐戶奴呈狀內矣。上典前任樂安郡守解由未及成出。揆以法例。不可冒赴。斯速變通云。旣是除拜時解由未出。則法不當仍置。依例改差。何如。傳曰。允。
정조 0년
蔡弘履。以吏曹言啓曰。禮曹佐郞尹致性呈狀內。身病甚重。勢難察任云。依例改差。何如。傳曰。允。
정조 0년
丙申十一月二十日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。上曰。自卿將任後入侍。予心稍安。自此以後。予躬幸免孤危。甚可幸也。國榮曰。昨已仰達。而臣濫受重任。人器不稱。憂愧惶悶。繞壁不寐。如臣無似。豈有一分近似於將兵之任哉。上曰。卿之此任。亦已晩矣。何如是過謙耶。授卿此任。便若柱石之可倚也。卿曰。惶悶不寐。而予則喜而不寐也。國榮曰。聖敎至此。益切惶感。而求賢。爲今日第一急務。賢者。有國之器用。求治而不求賢。猶捨舟揖而求濟川也。是故古之明王。莫不以致天下之賢爲急。而其所以急於求賢者。非欲使之綴緝言語譽道功德也。將以廣其見聞之所不及。思慮之所未至。政令施措之間。無不資其益而贊其化也。殿下於初政之日。初不留心於求賢。以臣不才。猥畀重任。非但臣心之不安。有欠於殿下用人之道也。上曰。求賢之戒。雖至矣。而卿之謙抑則過矣。命退去。諸臣以次出。
정조 0년
丙申十一月二十日申時。上御尊賢閣。兵房承旨。摠戎使同爲入侍時。左副承旨鄭民始。假注書李兢淵。記注官金鳳顯卜台鎭。摠戎使徐命善。以次進伏訖。上命民始。讀奏守禦使敎書。上曰。善作矣。命善曰。然矣。民始曰。如此善作。近來初見矣。命善曰。今之文任中。能作如此者未易矣。民始讀奏政望。上曰。載寧郡守望。以有陞敍人更擬以入。出榻敎上曰。上番玉堂入侍。校理李秉模進前。上曰。儒臣文才。素知其優餘。而今番敎書。非但着題。亦極華麗。予庸嘉之。仍命先退。命書傳敎曰。頃者歲抄。旣示靳點之意。而其中李鎭衡纂輯之役。不可不參。況於此等之時。又不可不尋。給牒敍用。處分不可異同。且與上試及主文有間。其餘試官鄭光漢洪榟金夏材兪恒柱。一竝給牒敍用。命退。諸臣以次出。
정조 0년
丙申十一月二十日初更四點。上御尊賢閣。坐直承旨入侍時。行左承旨金鍾秀。左副承旨鄭民始。假注書李兢淵。記注官金鳳顯卜台鎭。以次進伏訖。上謂鍾秀曰。卿之昨命陞擢。今差備堂。予意豈淺鮮哉。方今國事罔涯。危機尙多。卿其盡心報效。無負期望之意。可也。鍾秀曰。聖敎至此。生死向前之外。更何所達。上曰。吏議何當上來云耶。民始曰。姑未知之矣。上曰。處近密而任惟允之責者。其職不輕而重。承旨之望。自今另擇。好矣。民始曰。然矣。上曰。耳目之任。亦可另擇。而風憲之長。不可人人濫授。吏議上來後。務爲激揚之政。俾有矯捄之效。好矣。鍾秀曰。國家之興替。專係於言路之開閉。則耳目之官。不可不擇。而都憲之尤有所重。誠如聖敎矣。若使銓曹。另加擇擬。則雖無重通之名。而將有重通之實矣。上曰。然矣。上曰。激揚與鎭安。皆是今之急務。而朝廷之上。未見國事之擔當者。豈不可悶乎。命讀奏公事訖。仍命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨蔡弘履坐。左副承旨鄭民始坐直。右副承旨徐有防坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
李鎭衡啓曰。明日初覆相値。視事頉稟。傳曰。知道。
정조 0년
鄭民始啓曰。都摠府郞廳來言。闕內各處入直軍兵夜巡檢云矣。敢啓。傳曰。知道。
정조 0년
鄭民始啓曰。合啓方張之時。諫院無進參之員。除在外疏批未下外。呈告人員。竝卽牌招。何如。傳曰。允。
정조 0년
傳于李鎭衡曰。輪對官入侍。
정조 0년
以司諫金履禧牌不進罷職傳旨。傳于李鎭衡曰。只推。
정조 0년
李鎭衡啓曰。卽者正言韓後翼。陳疏到院。而使其家僮直呈。家僮直呈之捧入。曾有禁令。所當還爲退送。而係是臺閣言事之疏。何以爲之。敢稟。傳曰。入之。
정조 0년
傳于李鎭衡曰。政官催促開政。
정조 0년
有政。吏批。判書李徽之進。參判未差。參議兪彦鎬呈辭在外。承旨李鎭衡進。以尹得養爲大司憲。金普淳爲大司諫。李景祜爲判尹。
정조 0년
兵批。判書洪樂性病。參判李在簡入直進。參議宋鍈病。參知柳焵病。承旨李鎭衡進。以尹得逵林永老爲護軍。鄭光漢洪梓李在協趙宗鉉金夏材金尙集爲副司直。曺遠振金熹爲副司果。
정조 0년
徐有防啓曰。明日啓覆。六曹長官及漢城府堂上兩司。當爲進參。戶曹判書鄭弘淳。判尹李景祜。大司憲尹得養。大司諫金普淳。司諫金履禧。掌令尹在醇。竝待開門牌招。何如。傳曰。允。
정조 0년
鄭民始。以義禁府言啓曰。閔百奮前任安東縣時還穀。反作吏逋掩置罪。方在時囚未及議處之前。又因臺啓。絶島定配事。承傳啓下矣。時囚罪人閔百奮。全羅道珍島郡絶島定配。而以承傳內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。金悌行因臺啓亟加遠竄事。承傳啓下矣。慶尙道高靈縣徒配罪人金悌行。全羅道興陽縣。亟加遠竄。而以承傳內辭意。具罪目。依例發遣府書吏。押送配所。何如。傳曰。允。
정조 0년
又以兵曹言啓曰。今十一月二十一日泰安居柳召史稱姓女人。自興化西狹門入來。鳴申聞鼓。依定式下該曹推問。何如。傳曰。允。
정조 0년
掌令李枰尹在醇。獻納金東淵。校理李在學李秉模。副校理李獻慶李敬養。修撰沈有鎭。副修撰朴天衡啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請和緩爲先削去其號。依律處斷。答三司合啓曰。不允。
정조 0년
掌令李枰尹在醇。獻納金東淵啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
又啓曰。請洪樂任。亟命王府。拿鞫嚴問。
정조 0년
掌令尹在醇啓曰。請大靜縣爲奴罪人金壽賢。依律處斷。
정조 0년
又啓曰。請爲奴罪人河翼龍金重得。亟命王府。拿鞫得情。快正王法。
정조 0년
又啓曰。請海南縣竄配罪人金載順。亟令王府。拿鞫嚴問。
정조 0년
又啓曰。請削黜罪人李澤遂會遂。竝施屛裔之典。答曰。不允。
정조 0년
獻納金東淵啓曰。請南海縣圍籬安置罪人具庠。更令王府。嚴鞫得情。快正王法。
정조 0년
又啓曰。請大靜縣爲奴罪人金壽賢。更令王府。拿鞫嚴問。依律處斷。
정조 0년
又啓曰。請旌義縣荐棘罪人尹泰淵。亟令王府。拿鞫嚴問得情。快正王法。
정조 0년
又啓曰。請爲奴罪人河翼龍金重得。亟令王府。拿鞫嚴問得情。快正王法。
정조 0년
又啓曰。請海南縣定配罪人李弘濟。亟令王府。拿鞫嚴問。答院曰。不允。
정조 0년
丙申十一月二十一日。兼春秋朴行淳。義禁府啓目。以永興前府使鄭彦衡。嚴問更招。啓。傳曰。依允。
정조 0년
義禁府啓目。罪人放秩李敬倫。仍秩韓翼謩。依啓聞施行。他餘罪人。令各該衙門稟處。啓。傳曰。依允。渠以不法守令。罪止徒年。雖由一等之功減。是乃未經一年。乍配旋放。殆無義意。李敬倫段。待年限放送爲旀。他道放未放啓本中。以不法守令徒年者乙良。竝依此回啓爲良如敎。
정조 0년
丙申十一月二十一日巳時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀正言韓後翼疏。國榮讀奏訖。上曰。疏辭。何如。國榮曰。近來臺閣之上。寂無敢言之人。故臣常悶歎矣。臺疏盛言袞闕。其所箴規。雖或有爽實者。不害爲儻言。殊可嘉尙。而第疏中諸般所論。不無挾雜者。是可欠也。上曰。所論袞闕。果是臨御後初聞。深庸嘉尙。而至於金龜柱之比於靑陽文忠鄭履煥之比於文淸文敬。殆涉不當矣。國榮曰。其所取比。似未免挾雜矣。上曰。不必歸之挾雜。而爲比之義。頗不緊矣。國榮曰。疏語中機心機事等說。似涉捱眼矣。上曰。雖或有捱眼處。袞闕之盛陳。亦有可取者矣。國榮曰。聖敎誠然矣。命奏禁府兵曹等草記訖。命退去。諸臣以次出。
정조 0년
丙申十一月二十一日巳時。上御尊賢閣。輪對官入侍時。同副承旨李鎭衡。假注書李兢淵。記注官金鳳顯卜台鎭。校書校理李彦五。司饔僉正成雲柱。尙衣僉正鄭致儉。司僕僉正申景祖。軍器僉正崔致侃。以次進伏。上下詢職姓名及職掌。彦五雲柱致儉景祖致侃。以次進對。上謂彦五曰。芸館書籍。多散帙。何故也。彦五曰。年久之故。自多散失矣。上曰。繼自今着意修正。可也。不然則難免罪責矣。下詢留財訖。上曰。有所懷乎。僉曰。無之矣。上命輪對官先退。上謂鎭衡曰。不見承旨久矣。間做何工耶。鎭衡曰。臣於文字之工。抛棄已久。間亦遊汎度日矣。上曰。李秉模所製敎書見之否。鎭衡曰。見之矣。上曰。其文。何如。鎭衡曰。儘善作矣。倉卒製出。少無窘速苟且之態。此尤難也。上曰。左承旨左副承旨入侍。左承旨金鍾秀。左副承旨鄭民始進前。上命考准日記訖。命退。諸臣以次出。
정조 0년
丙申十一月二十一日申時。上御尊賢閣。承旨入侍時。左副承旨鄭民始。同副承旨李鎭衡。假注書李兢淵。記注官金鳳顯卜台鎭。以次進伏訖。上曰。臺疏之批。何如。民始曰。包容之意。溢於辭表。臣實感歎矣。鎭衡曰。臺疏指意。臣姑未知。而自上優批。實是盛德事也。上曰。山林之士。何以則招來耶。民始曰。前後敦勉。非不勤至。而尙無一人之翻然者。是可悶矣。上命讀奏忠淸監司狀啓訖。上曰。錦伯果能善爲否。民始曰。爲人精明。必當善治矣。命退。諸臣以次出。
정조 0년
丙申十一月二十一日酉時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。上命書傳敎曰。明當啓覆。而兩司長官。不可不備。在外大司憲李在協。大司諫金尙集。竝許遞。政官牌招開政。命讀公事訖。命退去。諸臣以次出。
정조 0년
行都承旨洪國榮藥院直。行左承旨金鍾秀坐。右承旨蔡弘履坐直。左副承旨鄭民始坐。右副承旨徐有防坐。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
以大司諫金普淳。司諫金履禧牌不進罷職傳旨。傳于李鎭衡曰。只推。
정조 0년
傳于蔡弘履曰。監印官柳義養。使之入來。
정조 0년
李鎭衡。以義禁府言啓曰。因全羅監司李普行狀啓。刑曹粘目內。淳昌郡守趙榮克移本府處之事。允下矣。趙榮克時在任所云。依例發遣府羅將拿來。何如。傳曰。律文知入。
정조 0년
丙申十一月二十二日。兼春秋朴行淳。刑曹啓罪人李長煥照律。啓。傳曰。更待三覆處分爲良如敎。
정조 0년
丙申十一月二十二日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。國榮曰。今日卽初覆日也。人命至重。刑獄宜愼。不以死囚之不可容貸。置而不論。不以文書之已盡其詳。忽而不察。雖一言半辭。若有可疑之端。則博詢獄官。細考文案。使伏法者。無所餘憾焉。上曰。所陳切實。當惕意爲之矣。上曰。注書出去。臺諫備員後。卽稟處。分付。賤臣承命。分付。上曰。聞他承宣之言。則卿屢閱獄案。至於夜深云。卿非獄官。若是用慮。此非但愼刑之意。眷眷於國事。夙夜不懈。予庸賞歎矣。國榮曰。臣雖非獄官。旣將可否於前席。則不知獄情。而隨人仰對。亦不誠實。且或有不辜之橫罹。則非但人命之至重。其在國家斷獄之道。殊欠審愼。故果爲詳見矣。上曰。卿言是矣。命退去。諸臣以次出。
정조 0년
藥房都提調鄭存謙。提調徐命善。副提調洪國榮啓曰。昨以慮囚。竟夕酬應。伏未審夜間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次入侍。
정조 0년
徐有防。以都摠府言啓曰。今日入直內三廳武兼禁軍及殺手等。技藝中日廳習射。而武藝別監軍兵等出去景福宮試放事。請出標信。傳曰。知道。
정조 0년
又以都摠府言啓曰。副摠管花陽君槯。今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
傳于李鎭衡曰。喬洞水使留待。
정조 0년
傳于洪國榮曰。都承旨左承旨入侍。
정조 0년
傳于蔡弘履曰。監印官入侍時。禮曹參判同爲入侍。
정조 0년
傳于李鎭衡曰。同副承旨與工判。同爲入侍。
정조 0년
傳于金鍾秀曰。坐直承旨竝入侍事。榻前下敎。
정조 0년
鄭民始啓曰。明日次對。兩司長官。當爲進參。大司諫金普淳。待開門牌招。以爲進參之地。何如。傳曰。允。
정조 0년
徐有防。以刑曹言啓曰。宮任朴弼奎等。供辭啓目判付內。宮任等參酌照律。收贖放送。該色吏與首作者。令道臣勘律。邸吏參酌勘律事。判下矣。取考律文。則大明律制書有違條云。凡奉制書。有所施行。而違者杖一百贖。大典雜令條云。中外遊手輩。受去公事。傳食列邑。操切殘民者。杖一百徒三年。宮任崔壽甲崔得默全弘敬朴弼奎白胤泰。庫直李盛昌韓壽命等。各杖一百照律。依判下收贖放送。邸吏曺允邦李弘遠。各決杖一百。曺允邦全羅道光陽縣。李弘遠長城府。竝徒三年定配所。卽爲押送。該色吏首作者等。照律勘處後啓聞事。發關分付于該道道臣之意。敢啓。傳曰。知道。
정조 0년
洪國榮。以忠勳府言啓曰。本府書寫忠義衛吳彦喆汰去代。忠義衛李應曄差下。依例以假郞廳稱號。何如。傳曰。允。
정조 0년
司諫金履禧。掌令李枰尹在醇。獻納金東淵。校理李在學李秉模。副校理李敬養李獻慶。修撰沈有鎭。副修撰朴天衡啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請亟寢付處罪人金相福公州牧移配之命。仍施以遠竄之典。
정조 0년
又啓曰。請還寢尹象放歸田里之命。仍施絶島定配之典。
정조 0년
又啓曰。請杖配罪人韓命周。亟命王府。設鞫嚴問。答兩司合啓曰。不允。
정조 0년
掌令李枰啓曰。請大靜縣爲奴罪人金壽賢。依律處斷。
정조 0년
又啓曰。龜柱之所犯三大罪案。乃是罔赦。而不可以討逆。有所容貸也。明矣。合啓靳允。已是失刑之大。而今此韓後翼。右袒金龜柱。投進一疏。至引不襯之喩。敢售嘗試之計。其心所在。有不可測。及夫批旨之下。聖度雖大。物情驚駭。今若以言者而不罪。則如後翼死黨之類。憑藉袞闕。營護凶徒。必將接跡而起。請韓後翼爲先削去仕板。絶島定配。答府曰。不允。
정조 0년
禮曹參判沈履之疏曰。伏以臣夢想之外。伏奉復受春曹之命。此實曠絶之恩造也。吏隷相與動色。搢紳爲之聳聽。臣惝怳隕越。繼以感淚無從。噫。新化旁流。萬品昭蘇。臣以十年廢退之蹤。偏蒙拂拭之渥。一歲之間。屢叨恩除。非其才無適用。人不稱器。而感激圖報。奔走供職。況今新命。又是特恩。竭蹶趨謝。豈敢踰日。而以有臺章之留院。只得縮伏而待勘。蓋臣於疇昔之夜。忽承憲長之除。伊時金載順處分。經宿不下。隄防之弛。霜氷之漸。有不勝其憂憤者。呼燭治疏。趁曉投匭。而倉卒之頃。不覺草率。目下之勘。旣律不稱罪。方來之憂。又辭未達意。臣方追思自訟。悚蹙靡措。今憲臣之疏。辭嚴義正。劈破無餘。而斥臣以失之太寬。則臣於此。惟有愧服之不暇矣。溺職之罪。有不敢逃。何可以已遷其職。而晏然冒膺於新除乎。伏乞聖明。亟降威命。削臣所帶之任。治臣不職之罪。以肅朝綱。以安微分焉。答曰。省疏具悉。卿勿過辭行公。
정조 0년
敎喬東水使李邦一書。王若曰。托一隅海防之重。實難其人。摠三路舟師之權。爰屬之子。予意所注。僉謀允諧。眷玆喬桐一營。寔我畿輔重鎭。四面金湯之固。控神京而咽喉。千里舳艫之連。與沁都而唇齒。開營而按豼貅之士。責固殷於藩維。守土而撫漁鼈之氓。任亦兼於芻牧。是以朝家之抄選。必須干城之全才。惟卿。望隆山西。才空冀北。在家傳箕之業。恢恢韜鈐。立朝有魁傑之譽。桓桓氣宇。莅二邑而吏民俱便。留惠猶存。按重藩而紀律申明。威績寔著。惟其屢試之效若此。所以委寄之意實深。玆授卿以京畿水軍節度使兼道統禦使喬桐府使。卿其勉殫令猷。祗服寵命。財賦會計之必謹。毋忽緩急之須。卒乘簡閱之是勤。恒存玩愒之戒。若夫撫摩軍民之策。惟在設施如何。至於革祛弊瘼之方。亦必條列以聞。於戲。壁壘之旌旗變彩。卿須勉制閫之謀。海門之波濤不揚。予則弛聽鼓之心。故玆敎示。想宜知悉。修撰沈有鎭製進
정조 0년
丙申十一月二十三日。兼春秋朴行淳。刑曹啓目。罪人李長煥再覆施行。啓。傳曰。依允。
정조 0년
刑曹啓目。前定平府使洪仁默。發緘取招。啓。傳曰。以他道言之。同推官之故。據實懸頉是去等。本道耳亦。推官之故。以罪人之病懸錄乎。果爾則可謂謬例。非今番推官創爲之事是置。照律安徐爲旀。此後段自巡營申飭各邑。據實狀啓事。分付本道道臣爲旀。他道或有此弊。則亦爲自本道釐正爲良如敎。
정조 0년
義禁府啓目。以永興前府使鄭彦衡照律。啓。傳曰。依允。
정조 0년
丙申十一月二十三日辰時。上御尊賢閣。都承旨左承旨同爲入侍時。行都承旨洪國榮。行左承旨金鍾秀。假注書李兢淵。記注官金鳳顯卜台鎭。以次進伏訖。上命國榮書藥房批答。賤臣承命出傳。上曰。方今國事罔涯。共濟無人。山林讀書之士。政宜招延。而誠意淺薄。遐心莫回。豈非可悶者乎。國榮曰。古今國事之罔涯。誠如聖敎。臨朝發歎。求治之盛意。不勝欽仰。而如臣無似之類。徒受天地之恩。莫效涓埃之報。只有爲國一死之心而已。亦何有補於聖治哉。惟願益盡誠禮。旁招巖穴之士。以資治平之策焉。上謂鍾秀曰。卿兄終無翻然之意耶。鍾秀曰。頃日筵中。已有所仰對。而山林之士。規模各殊。有可以出世而需用者。有可以隱處而守分者。臣兄。常以爲旣未抱經濟之才。而安敢爲聞達之計乎云云。其出與不出。臣亦不敢的對矣。國榮曰。自上益加敦勉。則豈可終始邁邁乎。鍾秀曰。我朝立國。專用士大夫。而方今巨室大族。餘者無幾。是尤可悶矣。上曰。何間將欲下去耶。鍾秀曰。臣之情私。一日爲急。而鞫獄當前。將待收殺後。下往爲計矣。上曰。下去後爲傳予慇懃之意。俾回卿兄之遐心。可也。命退。諸臣退出。
정조 0년
丙申十一月二十三日辰時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮進永眞丹。上進御。命讀禮曹參判沈履之疏賜批。命讀刑曹忠勳府草記。命書批答訖。命退去。諸臣以次出。
정조 0년
丙申十一月二十三日巳時。上御尊賢閣。禮曹參判監印官喬桐水使同爲入侍時。禮曹參判沈履之。監印官柳義養。喬桐水使李邦一。右副承旨徐有防。假注書李兢淵。記注官金鳳顯卜台鎭。以次進伏訖。上謂邦一曰。今當數遞之餘。必多貽弊之端。下去後克殫修擧之政。無負面諭之意。有防曰。喬桐水使李邦一。今已辭朝矣。水使例兼府使。而吏曹尙不單付。故敎諭書不無掣肘之端矣。上曰。吏曹堂上推考。喬桐府使口傳單付以入。可也。仍命邦一先退。履之義養進前。上。下詢宮園儀凡例。上曰。監印官今將出外。監印等事。詳言於禮參。使之主管。可也。履之曰。畢印後冊子當盛樻以入乎。上曰。裹以內外袱。盛於龍亭以入。可也。義養曰。歷代記年錄。今已正書。何以爲之乎。上曰。入送于政院。宜矣。上命書傳敎曰。再明日啓覆相値。次對明日來會事。分付。命退。諸臣以次出。
정조 0년
丙申十一月二十三日午時。上詣孝明殿。晝茶禮親奠入侍時。行左承旨金鍾秀。右承旨蔡弘履。右副承旨徐有防。同副承旨李鎭衡。假注書李兢淵。記注官金鳳顯卜台鎭。以次侍立。上具衰服。自齋室。詣孝明殿行禮。儀注上同還入齋室。諸臣以次退出。
정조 0년
丙申十一月二十三日申時。上御尊賢閣。工判入侍時。工曹判書徐命善。同副承旨李鎭衡。假注書柳孟養。記注官金鳳顯卜台鎭。以次進伏訖。命善曰。日寒此酷。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。永眞丹連爲進御乎。上曰。然矣。上曰。貢果入來。則當依例設柑製。卿當主試矣。命善曰。旣有弘文提學。臣何可替當乎。上曰。弘文提學則旣老且病。凡係試役。似難强令擔當。弘藝兩館。俱是文任。卿何以替當爲嫌乎。命退去。諸臣以次出。
정조 0년
丙申十一月二十三日初更五點。上御尊賢閣。坐直承旨入侍時。行左承旨金鍾秀。左副承旨鄭民始。假注書李兢淵。記注官金鳳顯卜台鎭。以次進伏訖。上曰。禁府囚徒持入。賤臣承命奉進。鍾秀讀奏。上命書傳敎曰。日寒若此。禁府時囚中。已照律者。定配所草記放送。未照律者只是一人云。待明朝開坐。亦爲照律。待判下卽爲草記決放。刑曹時囚中。重囚勿論。輕囚一竝放送。其中可以査覈者。日暖間姑爲保放事。分付禁府刑曹。民始曰。摠戎使未及出去。而門鑰已下。何以爲之乎。上曰。注書持出開門標信。摠戎使出去後下鑰事。分付。賤臣承命出傳。上命鍾秀民始。考準日記謄本訖。命退。諸臣以次出。
정조 0년
行都承旨洪國榮藥院直。行左承旨金鍾秀坐。右承旨蔡弘履坐。左副承旨鄭民始坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
以大司諫金普淳牌不進罷職傳旨。傳于鄭民始曰。只推。
정조 0년
鄭民始啓曰。大臣備局堂上依下敎。來待矣。傳于鄭民始曰。晝講同爲入侍。
정조 0년
傳于鄭民始曰。左副承旨入侍。
정조 0년
大司成前望單子入之。李秉鼎落點。
정조 0년
傳于李鎭衡曰。新除授大司成牌招察任。
정조 0년
蔡弘履啓曰。藝文提學徐命善牌不進。推考傳旨今方捧入。而特敎牌招之下。如是違牌。事甚未安。更卽牌招。何如。
정조 0년
傳于李鎭衡曰。藝文提學更爲牌招。
정조 0년
鄭民始啓曰。京畿監司趙時俊。依下敎。來待矣。傳曰。入侍。
정조 0년
又啓曰。漢城判尹李景祜。依下敎。來待矣。傳曰。入侍。
정조 0년
傳于鄭民始曰。騎馬一匹立之。
정조 0년
吏曹口傳政事。抱川縣監白文昌。龍仁縣監韓謇相換。
정조 0년
徐有防啓曰。明日三覆。六曹長官兩司。當爲進參。戶曹判書鄭弘淳。大司諫金普淳。司諫金履禧。正言尹得孚。掌令尹在醇。竝待開門牌招。以爲進參之地。何如。傳曰。允。
정조 0년
又啓曰。獻納金東淵。疏批已下。待開門牌招。以爲一體進參啓覆。何如。傳曰。允。
정조 0년
慶尙監司狀啓。朔膳進上靑魚。不得鱗次封進。惶恐待罪事。傳于徐有防曰。勿待罪事。回諭。
정조 0년
濟州防禦使狀啓。進上節果未免代封。惶恐待罪事。傳于徐有防曰。勿待罪事。回諭。
정조 0년
徐有防。以刑曹言啓曰。日寒若此。刑曹時囚中。重囚勿論。輕囚一倂放送。其中可以査覈者。日暖間姑令保放事。命下矣。依傳敎。罪人李宗身韓命周李弼薰朴斗杓金鼎夏等。竝姑保放。朴東燁卽爲放送之意。敢啓。傳曰。知道。
정조 0년
又以禁府言啓曰。時囚罪人具敍五。杖一百收贖。告身盡行追奪。流三千里定配照律公事。判付內。功減一等。啓下矣。具敍五杖一百收贖。告身盡行追奪。流三千里。功減一等。徒三年定配於忠淸道洪州牧龍谷驛。而以議啓內辭意。具罪目依例發遣府書吏。押送配所。何如。傳曰。允。
정조 0년
又以禁府言啓曰。時囚罪人李養遂崔宗大等。告身盡行追奪。徒三年定配。又五年禁錮照律公事。判付內。李養遂功議各減一等。崔宗大功減一等。啓下矣。李養遂告身盡行追奪。又五年禁錮。徒二年定配於忠淸道藍浦縣藍田驛。崔宗大告身盡行追奪。又五年禁錮。徒二年半定配於忠淸道禮山縣日興驛。而以議啓內辭意。具罪目依例發遣府書吏。押送于各其配所。何如。傳曰。允。
정조 0년
正言尹得孚疏曰。伏以皇天不弔。先大王奄棄臣民。因山旣過。冬序且半。如喪之慟。久而愈切。伏惟嚴廬攀號。不瑕有傷。區區下情。不勝憂慮之至。仍伏念臣於病伏松楸之際。忽伏承薇垣除旨。臣聞命惝怳。莫省攸措。臣性本疎迂。識又鹵莽。只以祿仕之計。晩竊一第。閑司漫職。尙懼其不稱。況言責重地乎。以此在先朝。再叨是職。而一不敢冒膺者。蓋出於量能度分耳。今當我殿下新服之初。義不敢一向退縮。擔舁病軀。纔到京第。諸症陡添。咫尺天陛。無由進身。耿耿愚忱。只自飛越。噫。昨冬代聽以來。諸賊之窮凶情節。實千古之所未有之惡逆。而天討不竟。餘孽未戢。以至於近日。金載順事出矣。載順之疏。與向來李克生。同一口氣。糢糊說去。意在漫漶。夫克生。卽麟賊之卵育。載順。乃養厚之切友。堂箚所謂情根已痼。熟處難忘者。實覰其心腸矣。人心之陷溺如此。義理之斁塞如此。幾何而不至如辛任之逆。轉而爲戊申乙亥也。思之及此。不覺心寒而膽掉也。臣請槪擧其失刑而論之。幺麽厚謙。非宗姓之親。無大臣之尊。則身首異處。肆諸市朝。何所不可。而崎嶇千里。送致藥碗。此不可使聞於鄰國。其可謂國有法乎。罪如麟賊。而與厚賊。尙稽孥籍者。果何據乎。兩賊之腹心爪牙。卽世所稱文尹武尹。而國之三尺。尙不顯加者。已失之太寬。而今者拿鞫之命。獨不及於泰淵者。又何也。泰淵。身爲將臣。晝夜綢繆於厚賊之頤下。則漏網之魚。渠豈不知。厚賊今雖已矣。泰淵之盤問。又何可後於養厚也。且諸賊之精神所湊。其在於妖雲溫室樹三字。而洪樂任。緊出於此賊之招。則拿鞫之啓。尙不允兪。如是而亂賊之徒。何所懲畏乎。殿下其以戚屬而難之耶。罪在疑信輕重之間。則雖末減而宥之。猶或可也。明知其爲亂賊。則惟其戚屬也。故爲國人之尤所憤。國法之尤可嚴者也。以殿下之明聖。猶不免拘攣於一戚屬。而獨不念擧國之公論。何哉。至若金龜柱之負犯。則有三大罪焉。備忘一下。擧世共知。則以三大罪之負犯。其可使容貸於覆載之間乎。筵敎中。旣曰。慈殿斷恩於龜柱。則殿下何憚。而尙不置之法乎。首發之金觀柱。自同平日。同情之金漢耆。罪止門黜者。亦豈非屈法之大者乎。且今臺啓所爭者。莫非麟謙之支流。恒簡之黨與。則此實天地之所不容。神人之所共憤。必皆一一窮覈。隨其罪而罪之。然後燒餘之根。方可盡除。而庶無他日。滋蔓之患矣。惟宜無少留難。亟賜允從。使朝著廓淸。義理明正焉。嗚呼。當此之時。上而補闕拾遺。下而激濁揚淸。振肅紀綱者。其責在於臺閣。宜擢戇直之士。使盡其職。如臣懦劣。豈有一分承當之望乎。況今病情。萬無時日起動之勢。又何敢虛縻重任。徒添瘝曠之罪哉。伏乞聖慈。察臣非可用之才。憐臣有自知之明。亟遞臣所帶職名。以重公器。以安微分。不勝大願。臣無任激切祈懇之至。謹昧死以聞。答曰。省疏具悉。所陳當留意。爾其勿辭察職。
정조 0년
獻納金東淵疏曰。伏以臣於言責之任。豈有堪承之望。而嚴畏義分。黽勉冒膺。屢登前席。獲覲耿光固極矣。願亦遂矣。矧今賓對有命。當此懲討方嚴之日。臣之區區所自效者。惟在合辭之不撤。仰冀天聽之克回。則宜卽趨詣之不暇。而第於昨夕詣臺出去之路。忽逢輔國崇宰。洞路狹隘。未及隱身。院吏且告以時臺有異庶官。大臣外。隱身走避。亦無其規云。故果爲旋馬於路左矣。重臣以朝體。捉囚臣下隷。所失在臣。則臣固自愧。而身係臺銜。替囚下隷。其爲重損事面。貽羞臺垣極矣。何可以體例之當然。爲抗顔臺端之計乎。玆敢隨詣闕外。略陳微懇。伏乞聖慈。亟遞臣職。仍勘臣罪。以尊朝體。以勵臺風。不勝幸甚。臣方以必遞爲期。豈有他說暇及。而事在目下。不勝駭憤。敢此附陳焉。日昨憲臣。以韓後翼。右袒龜柱之罪。啓請島配。此實一國之公議。而殿下以其語及袞闕。不賜允從。大聖人包容之德。臣實欽仰。而事有關係。憂在方來。憲臣所啓之外。朝廷之上。無一人請討。臣實慨惋。繼以憂歎也。伏願殿下。勿以語關袞職。過加容貸。更入其疏。細究旨意。嚴加處分焉。答曰。省疏具悉。所陳已留意。爾其勿辭察職。
정조 0년
司諫金履禧疏曰。伏以臣於日前。以賤疾危篤之狀。仰暴微懇。庶幾天日之俯燭。及承批旨。未蒙恩遞。至有調理之命。臣誠惶霣感激。多般醫藥。而症旣不輕。治且失方。未見分效。日漸危惡。一息僅存。知覺昏迷。床席之間。蠢動無路。天牌之下。日犯違傲。罪宜罔赦。尙逭譴罰。臣於是。益不勝惶蹙之至。玆又不得冒萬死哀龥。伏乞聖慈。曲垂矜察。亟命鐫削臣職。仍治臣逋慢之罪。以全微喘。以肅朝綱焉。臣於奄奄昏倒之中。得見韓後翼上疏。外面雖似補袞。而精神專在護黨。當此合辭方張之時。其所以營救金龜柱者。肆意放恣。不少忌憚。已極無嚴。而況其機事機心等說。其下語用意。誠極叵測。不覺骨驚而心寒矣。噫嘻。痛矣。今番亂逆。實是前古之所未有。而此皆諸賊自犯惡逆。次第伏法。則眞所謂天討有罪。五刑五用者也。何嘗有機於其間。而乃敢以機之一字。肆然登之於章奏之間哉。其心所在。誠不可測矣。憲臣論啓。辭嚴義正。決不可一日容貸者。而殿下特以語及袞闕。尙靳允兪。臣竊爲之慨然也。伏願聖明。亟從臺臣之請。以洩輿情之憤焉。
정조 0년
丙申十一月二十四日。兼春秋朴行淳。義禁府啓目。以永興前府使鄭彦衡杖一百。流三千里定配。啓。傳曰。功減一等爲良如敎。
정조 0년
丙申十一月二十四日巳時。上御興政堂。晝講。大臣備局堂上引見入侍時。同知事沈履之。特進官李在簡。參贊官李鎭衡。侍讀官李敬養。檢討官朴天衡。假注書李兢淵。記注官金鳳顯卜台鎭。宗臣西春君爗。武臣李顯宅。左議政金尙喆。右議政鄭存謙。兼兵曹判書具善復。行工曹判書徐命善。行副司直張志恒。同知中樞府事李漢膺。掌令尹在醇。左副承旨鄭民始。事變假注書李殷模。以次進伏訖。上讀前受音訖。敬養進讀自宋公陳侯蔡人衛人伐鄭。止以謹履霜之戒。上又讀新受音訖。敬養曰。陳恒。鄰國之賊。而孔子沐浴。請討鄰國之賊。徵討之嚴。猶尙如此。若有國中之賊。則尤當如何。州吁之罪惡貫盈。人可得而誅之。其時鄰境諸侯。非徒不能聲討其罪。又從以黨與之。亂逆。以其有黨與。故締結和應。無所不至。伐鄭之役。州吁首謀。而先書宋公者。明其黨與之罪也。春秋先治黨與之法。不容少緩之意。尤可見矣。以今言之。國中之逆。前古所無。黨與猶未鋤治。故改頭換面之類。潛伺嘗試之輩有之。孔子雖未得其位。而義嚴徵討。爲萬世立法。今殿下居其位行其事。當此之時。春秋徵討之義。尤爲靡不用極。是臣區區之望也。天衡曰。貴戚之卿。王室之親。與國家同休戚之臣也。國家緩急。所可倚仗。則宜其畀以兵權。使之捍衛。而春秋譏翬之帥師。此可見聖人之微意矣。大抵無論貴戚外戚。一畀以權柄。則自非賢人君子之外。鮮不驕橫。恃其地處。而濫滑之心漸生。操其威權。而慢蹇之態日長。志滿意溢。無所顧忌。以至於犯分凌上。不奪不厭之科。歷數前代。戚臣用權。而其國不危者。未之有也。魯隱公。不知履霜之戒。使轝主兵。終不免鍾臣之禍。此誠後世人君鑑戒處也。漢文帝。不以竇廣國爲相者。意亦有在。今殿下登極之初。兩戚里。兩非而兩斥之。使政化淸明。此誠有合於春秋之義也。臣固無容仰勉。而第其可畏者漸也。霜氷之漸。不可不懼。惟願殿下察其漸而杜其漸。益加勉勵焉。上曰。上下番所奏。皆好矣。履之曰。今日文義。別無可達。而大抵治逆之道。首惡人皆易知。而黨與最難辨別。鋤治之義。不可不嚴矣。夫子雖不得其位。作春秋而亂臣賊子懼。則況我殿下。旣得其位。且行其事。毋或少忽於徵治之道焉。在簡曰。諸臣皆已陳達。而沐浴二字。可見誠心致討之義也。鎭衡曰。文義。諸臣皆已陳達。而大抵春秋。卽聖人之刑書也。古人謂春秋之時。如凄風苦雨。作春秋之旨。如景星慶雲。以刑書而比之於景星慶雲何也。當時亂賊接迹。宇宙晦冥。春秋作而後。懲討行而義理明。晃然若揭日月於昏衢矣。刑書誅討之中。亦有景星慶雲之氣像。此所爲聖人之書。而作萬世之法也。上曰。諸臣所奏。亦皆好矣。仍命經筵先退。尙喆存謙進前曰。日間聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。臣於講筵文義。有所激感者。春秋之嚴於懲討。將使亂臣賊子知懼。而先治黨與。聖意尤深。此可爲當今之鑑法者也。鋤治黨與。快絶根柢而後。乃可使反側子自安。而亦可使舊染汚俗。咸與維新矣。上曰。所奏是矣。尙喆曰。聞東北饑民。多有流入京中者云。分付京兆。令各部一一訪問。留接安頓者外。如有願歸本土之類。則自該廳給糧還送。而申飭該邑。使之各別撫恤。若其不願歸。而彷徨無所依者。亦令該廳。另加査實。依例接濟。俾免凍餓之患。何如。上曰。依爲之。尙喆曰。今年畿農。雖曰免歉。其中加平抱川等山面。被災最酷。民不奠居。至或有竊發之患云。目下民事。聞甚可悶。申飭道臣。使之加意顧恤。如有可以往復廟堂者。則從便擧行之意。分付。何如。上曰。依爲之。抱川倅誰也。存謙曰。乃是醫官白文昌。而抱川之目下民事。便同盤錯。合有變通之道矣。上曰。近地有可合相換之守令乎。存謙曰。聞龍仁縣令韓謇。以剛明稱云。若下相換之敎。則銓曹自當知而擧行矣。上曰。依爲之。尙喆曰。連開講筵之時。經筵不可不備。而同經筵徐浩修。奉命出疆。今姑許遞。何如。上曰。依爲之。尙喆曰。近日備堂。自多公頉。而今日次對。懸病亦多。事甚未安。竝從重推考。何如。上曰。依爲之。竝出擧條命書傳敎曰。都承旨牌招。持此題。馳詣泮宮。收劵以來。上曰。大司成只推。更爲牌招。出榻敎上曰。藝文提學更爲牌招。出榻敎善復曰。御營上番軍之不得充定他役。事目嚴明。近來外邑。兼充他役。間有來訴者。鄕居軍兵。烟戶雜役除役。自是流來之規。而外邑鄕色輩。間多橫侵云。事未前聞。出擧條嚴飭。何如。上曰。依爲之。漢膺曰。禁衛上番軍。亦有此弊。一體申飭。何如。上曰。一體申飭。可也。出擧條民始曰。禁衛大將李漢膺。奏事之際。不離班次。有乖筵體。推考。何如。上曰。置之。善復曰。八道放未放中。或有同罪而放仍不均者。何以爲之乎。上曰。欲諭而未果。待啓本盡到後。稟處。可也。在醇曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請放逐罪人安大濟。更令王府。拿鞫得情。上曰。不允。請河東府定配罪人李克生。依律處斷。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。拿鞫嚴問。上曰。不允。請削黜罪人李澤遂會遂。竝施屛裔之典。上曰。不允。措辭竝見上又曰。自有向來綸音昭布之後。龜柱三大罪案。俱係罔赦。國人皆知。合啓靳允。已是失刑之大。而今此韓後翼。忽生右袒之計。敢售嘗試之意。其所引喩。萬不近似。卽此一款。其爲無嚴放肆已極矣。其他稱以時政。顯帶譏訕。此則猶可屬之於言者寧激之義。而至若機事已過機心尙存一句語。遣亂至凶。用意叵測。聽政實出先王之聖意。諸凶自干惡逆之嚴誅。則爲臣子者。孰敢以機之一字。萌於心發於口。而乃敢以機事機心等語。肆然書之於章奏之間。此與賊輅之機關二字。可謂一串貫來。日前島配之啓。臣亦自知其失之太寬。請韓後翼。亟令王府。拿鞫嚴問。上曰。所啓可謂得體。而初不罪韓後翼者。以其言及袞闕而然也。大抵以予九月辭敎。爲不可信。則雖爾等卽停龜柱之啓。可也。苟以君父之言。爲可信。則當合啓方張之時。隱然有角勝之意者。果非臣分之所當然。而從古死黨私人。以其良心陷溺。不知義理之當否者。亦何限也。何必過責於彼臺臣耶。機字云云。見之不覺驚心。而機字亦有許多般。若商輅不道之言。則雖卽日正法。可也。又若以機事之人。必有機心等語。則亦可謂詬天罵日。而聞彼臺臣。曾所謂湖中士類中一人云。想必多讀書矣。毋或以濂溪先生所謂幾善惡之幾字。通用於機而言之者耶。然文字抉摘。殊非淸朝之美事。所請不允。上曰。都承旨入侍。行都承旨洪國榮進前。上曰。雖出策題。日暮前可以收劵耶。國榮曰。策文則收劵。似至夜深矣。上親書科題訖。命退。諸臣以次出。
정조 0년
丙申十一月二十四日午時。上御尊賢閣。都承旨入侍時。行都承旨洪國榮。假注書柳孟養。記注官金鳳顯卜台鎭。以次進伏訖。上曰。知申持此題。詣太學。儒生試取後。捧劵以來。國榮奉御題退出。
정조 0년
丙申十一月二十四日未時。上御尊賢閣。左副承旨入侍時。左副承旨鄭民始。假注書李兢淵。記注官金鳳顯卜台鎭。以次進伏訖。上命書傳敎曰。頒柑時。如有攫取亂雜之弊。儒生停擧。如不檢飭。大司成亦難免其責。以此預令入庭。儒生知悉。上曰。此傳敎揭於懸題板。使儒生咸見事。知委。分付。賤臣承命出傳。民始曰。濟州貢馬之每年封進例也。而近來雄馬絶乏。無以充數。故都提調以依舊例。每式年封進之意。有所陳達。而進上停退。事涉重大。不敢以擧條擧行云矣。命書傳敎曰。濟州中山馬封進。雄馬數少。亦爲民弊云。明年勿爲封進。依舊例每式年封進事。分付。又命書曰。京畿監司入侍。上曰。漢城判尹入侍。同副承旨入侍。同副承旨李鎭衡進前。上命民始先退。京畿監司趙時俊進前。上曰。加平抱川兩邑。將設賑云。年事果何如耶。時俊曰。兩邑年事。大體則不至慘歉。而加平三面。抱川五面。最被八月雹災。未免慘凶。非不知狀請之爲宜。而此不過兩邑中三四面。而且臣之到界屬耳。故有不敢直爲煩瀆之計。言于大臣。而有所仰達矣。上曰。來頭賑政。何以爲之乎。時俊曰。將與大臣。相議爲之。而尤甚面還上及身布。限折半停捧。則爲惠將大矣。上曰。竊發之患。何以禁之乎。時俊曰。以各別譏捕之意。申飭討捕營。而亦爲行關列邑。使之勿接殊常之人矣。上命書傳敎曰。旣問道臣。目下接濟之道。莫急於蠲恤之政。加平抱川尤甚面當年還上身布。限折半特爲停捧。加平舊還。聞甚零星。亦爲停捧軍保米事。明日大臣入侍稟處。上命時俊先退。判尹李景祜進前。上曰。俄聞大臣所奏。東北飢民之流入京中者多云。卿亦聞之否。景祜曰。峽氓之以火田爲生涯者。本無定居。或有流離入京者云。故俄已甘結五部。使之搜訪。而以臣所聞。流民之入京者。似不多矣。上曰。欲歸者。自該廳給糧還送。而至於不欲歸者。則亦不必强令還歸。以此知委。明日入來以奏。可也。命退。諸臣以次出。
정조 0년
丙申十一月二十四日酉時。上御尊賢閣。坐直承旨入侍時。右副承旨徐有防。假注書李兢淵。記注官金鳳顯卜台鎭。以次進伏訖。上曰。柳孟養入侍。孟養進前。上曰。何時懸題。而擧子幾何乎。孟養曰。頒柑後卽爲懸題。時巳申末。而入門之數。爲三百七十五人矣。上命有防。書正言尹得孚疏批訖。上曰。左副承旨入侍。鄭民始進前。上命書獻納金東淵疏批。仍命有防先退。命民始書傳敎曰。朝聞大臣所奏。東北流民。或有來京者云。安知非不堪於催科而然耶。兩道尤甚邑及之次邑尤甚面還上停捧。明日大臣入侍稟處。又命書曰。時刻已過。提學承旨卽爲入來。上曰。都承旨與藝文提學。持試劵入侍。都承旨洪國榮。藝文提學徐命善。校理李敬養。修撰朴天衡進前。上命考券。考訖。上坼封。命書傳敎曰。居首進士鄭啓淳。直赴殿試。之次生員趙光集。直赴會試。進士姜儐給二分。上曰。士習比前。何如。命善曰。今番則頒柑時。無攫取之擧。士習比前大勝矣。上曰。寫手入去乎。命善曰。似或有率來者。而至於吏胥則無之矣。上命退。諸臣以次退出。
정조 0년
傳于鄭民始曰。南兵使留待。
정조 0년
傳于李鎭衡曰。倭學黃瑥之事。非特今番。問情亦歇後。今番事極爲駭然。令攸司從重勘處。
정조 0년
徐有防。以義禁府言啓曰。時囚罪人鄭彦衡。杖一百收贖。告身盡行追奪。流三千里定配事照律公事。判付內。功減一等。啓下矣。鄭彦衡杖一百收贖。告身盡行追奪。流三千里功減一等。慶尙道高靈縣安林驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。勿限年定配。
정조 0년
又以刑曹言啓曰。京囚啓覆罪人李長煥。依律事。判下矣。卽當擧行。而大明律死囚覆奏待報條云。死囚已覆奏。應決者聽三日乃行刑。贖大典推斷條云。啓覆罪人。必待季冬行刑。罪人李長煥。依法文三日後趁季冬。待無故日擧行。外囚依律。罪人李贊長。僧矜吾等。待季冬立春前。行刑之意。發關分付于咸鏡平安兩道道臣。何如。傳曰。允。